בשבוע שעבר פורסמה בכלי התקשורת תוכניתו החדשה של משרד התחבורה למאבק בתאונות הדרכים. בין היתר פורסם, שקציני משטרה יוכלו לפסול למשך 60 יום את רשיונם של נהגים שייתפסו נוהגים בדרך בין עירונית במהירות העולה ב-65 קמ"ש על המהירות המותרת, ובדרך עירונית - במהירות העולה ב-55 קמ"ש על המהירות המותרת.
אני קורא ומתקשה להאמין. עבריין תנועה צריך לנסוע בעיר במהירות של מעל 105 קמ"ש, ובכביש מהיר במהירות של יותר מ-165 קמ"ש, כדי שהמשטרה תהיה רשאית לשלול את רשיונו. לזה קוראים מלחמה בעברייני תנועה?
בשוויץ, שבה גרתי במשך עשר שנים, מותר לנסוע בכביש מהיר 120 קמ"ש. עד 140 קמ"ש משלמים בו במקום קנס, שסכומו הולך וגדל על כל קילומטר שנסעת מעל למהירות המותרת. מי שנהג במהירות הגבוהה מ-140 קמ"ש, כלומר יותר מ-20 קמ"ש מעל למותר, מתבקש למסור בו במקום את רשיונו ולרדת מהרכב.
איש לא מעז להתווכח עם שוטר שווייצי. גם אם הורידו אותך מהרכב באמצע שום מקום בלילה, הרכב נשאר במקום, ואתה לך תזמין לך מונית או המתן עד הבוקר כשהאוטובוסים יתחילו לנסוע. נראה שההרתעה עוזרת. במקרים נדירים ביותר מעז שם נהג לעבור את 140 הקמ"ש.